पाएं अपने शहर की ताज़ा ख़बरें और फ्री ई-पेपरडाउनलोड करें
बुद्धि प्रकाश महावर | मन के हारे हार है मन के जीते जीत, कोरोना से जीत के लिए इन दिनों यह अचूक मंत्र किसी दवा से कम नहीं है। यही मंत्र कोरोना से संक्रमित हुए मेरे परिवार को बचा लिया। मलारना (लवाण) के बुद्धिप्रकाश जो एक साहित्यकार और राजकीय माध्यमिक विद्यालय खोहरा कला में वरिष्ठ अध्यापक है, जानिए उन्हीं की जुबानी... 13 अप्रैल को जब मां की रिपोर्ट पॉजिटिव आई तो सारा परिवार सदमे में था। परिवार में कुल 18 लोग थे। हमने मां के अधिक संपर्क में आए छह जनों की जांच करवाई तो पांच पॉजिटिव और आ गए। फिर हमने शेष ग्यारह परिजनों की जांच करवाई तो कुल बारह पॉजिटिव हो गए। हमें लग रहा था कि अब जीना बड़ा मुश्किल है। अट्ठारह अप्रैल को मां को तेज उल्टियां, सांस में तकलीफ, सिर व पूरे शरीर में दर्द होने लगा।
हम घबराए हुए थे। कोई भी हमारी मदद के लिए नहीं था। जैसे-तैसे बीमार मां को लेकर जिला अस्पताल पहुंचे। देखा तो वहां के हालात और भी गम्भीर थे। डॉक्टर कोई भी एडमिट करने को तैयार नहीं था। दो घंटे भगवान माने जाने वाले डॉक्टरों के सामने गिड़गिड़ाने विनती करने के बाद भी हमारी किसी ने नहीं सुनी। मजबूरन हमने बीमार मां को आरयूएसएच जयपुर के लिए रेफर करवा लिया।प्राइवेट एबुलेंस से जयपुर भर्ती करवाया। लगभग सात घंटेे इलाज के बाद मां कोरोना की भेंट चढ़ गईं। अब हमारे पास एक तूफ़ान जैसी बहुत बड़ी चुनौती थी। अभी भी परिवार में हम ग्यारह पॉजिटिव थे। जिसमें सबसे बड़ी चुनौती बाबूजी थे। वे पहले से ही दमा एवं उच्च रक्तचाप से पीड़ित थे। हमने कर्मकांड, अंधविश्वास एवं मातृशोक को ताक में रखकर पूरा मनोरंजन किया।
किसी को रोने नहीं दिया। बच्चों को मोबाइल थमाए। सभी बच्चों को अलग अलग रखकर खेल सामग्री दी। संगीत का आनन्द लिया। बार-बार गर्म पेय, काढ़ा, नींबू की काली चाय ली। फिटकरी व नमक के गरारे किए। तुलसी की भाप ली।सुबह-शाम पत्नी खाना राबड़ी बनाकर टेबल पर रख देती। बाजरे की गर्म राबड़ी पीते खाना खाने के बाद हम अपने बर्तनों को भी साफ करके धूप में रख देते इसके अलावा कपड़े भी खुद ही धोते। खट्टे फल व सूखे मेवे लिए। एक दूसरे को हिम्मत देते रहे। हंसी मजाक की। सकारात्मक सोच रखी 14 दिन तक घर में रहे न मास्क उतारा न दूरी तोड़ी और धीरे-धीरे हम नेगेटिव होते रहे। बाबूजी को हिम्मत बंधवाने के लिए उनकी तीन बार की पॉजिटिव रिपोर्ट को भी हम नेगेटिव बताते रहे। ऐसी विकट परिस्थिति में भंडाना सरपंच दयाराम धोबी, वार्ड पंच रामबाबू शर्मा तथा लवाण अस्पताल के डॉक्टर कमलेश महावर ने हमारी सहायता की। त्याग व बलिदान की महामूरत मां की कमी को कोई पूरा नहीं कर सकता, लेकिन मां जाते-जाते हिम्मत के साथ सब को सिखा गई कि कोरोना पॉजिटिव से सिर्फ दूरी रखिए, सामाजिक दूरी नहीं। क्योंकि सामाजिक दूरी कोरोना से भी ज्यादा घातक है। (जैसा कैलाश शर्मा को बताया)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn